
Βουλευτής Ν. Δωδεκανήσου –ΝΕΑ ΔΗΜΟΚΡΑΤΙΑ

Ε Ρ Ω Τ Η Σ Η
Προς
Κύριο Υπουργό Παιδείας, Έρευνας και Θρησκευμάτων

ΘΕΜΑ: «Ανάγκη άμεσης στελέχωσης με καθηγητές του Γυμνασίου Έμπωνα στη Ρόδο»

Κύριε Υπουργέ,

Η στελέχωση των σχολικών μονάδων με την έναρξη της σχολικής περιόδου δεν βρίσκεται στο ιδεατό σημείο που θέλουν κάποιοι να την παρουσιάσουν.
Ιδιαίτερα στις νησιωτικές περιοχές υπάρχουν ελλείψεις εκπαιδευτικών, όπως στην περίπτωση του Γυμνασίου Έμπωνα το οποίο διαθέτει και λυκειακές τάξεις.
Υπενθυμίζω ότι το Υπουργείο Παιδείας επιχείρησε, αρχικά, να άρει τον χαρακτηρισμό του Γυμνασίου Έμπωνα ως δυσπρόσιτου σχολείου.
Στην πραγματικότητα, όμως, είναι ένα σχολείο που, κάθε χρόνο, αντιμετωπίζει σοβαρό πρόβλημα με τις ελλείψεις εκπαιδευτικών στην έναρξη της σχολικής χρονιάς. Μάλιστα, τη σχολική περίοδο 2017-2018, οι κενές θέσεις εκπαιδευτικών καλύφθηκαν δύο μήνες μετά την έναρξη των μαθημάτων με αρνητικές επιπτώσεις για τους μαθητές και το εκπαιδευτικό έργο.
Το ίδιο συμβαίνει και φέτος, αφού στο Γυμνάσιο Έμπωνα υπάρχουν μόλις τέσσερις καθηγητές με την έναρξη της νέας σχολικής χρονιάς.
Είναι σαφές ότι με αυτές τις ελλείψεις δεν υπάρχει εικόνα ομαλότητας και απρόσκοπτης λειτουργίας του σχολείου και πρέπει άμεσα να επιταχυνθούν οι διαδικασίες στελέχωσης του.

Κατόπιν των ανωτέρω
Ερωτάται ο Κύριος Υπουργός

1. Εάν γνωρίζει το πρόβλημα που έχει δημιουργηθεί, με τις ελλείψεις καθηγητών στο Γυμνάσιο Έμπωνα που διαθέτει και λυκειακές τάξεις και ποιο είναι το χρονοδιάγραμμα για την κάλυψη των κενών θέσεων.


Ο Ερωτών Βουλευτής

Μάνος Κόνσολας
Βουλευτής Δωδεκανήσου

